**Ad usum, n. o.**



**Centrum sociálnych služieb**

Poľovnícka 39/B, 932 01 Veľký Meder

Vážení rodinní príslušníci, vážení príbuzní našich klientov.

Všetci s napätím sledujeme rozširovanie nového koronavírusu SARS-CoV-2, ktorý spôsobuje ochorenie COVID-19.

Uvedený koronavírus sa rozširuje po takmer celej Európe a je vysoký predpoklad, že zasiahne aj Slovensko.

Koronavírus spôsobuje akútny respiračný syndróm, ochorenie sa prejavuje najmä kašľom, dýchavičnosťou, horúčkou, zápalom pľúc a v prípade komplikácií môže skončiť úmrtím. Rizikovou skupinou v tomto prípade sú osoby seniorského veku a osoby trpiace inými chorobami akými sú práve naši klienti – Vaši príbuzní.

V snahe ochrániť našich klientov (Vašich príbuzných a blízkych), čo verím je aj Vašou prioritou, dovoľujem si Vás osloviť a požiadať o spoluprácu pri prevencii a pri eliminácii šírenia tejto zákernej choroby do nášho zariadenia.

Žiadam Vás:

* o **obmedzenie návštev v tomto období**. Ak sa rozhodnete navštíviť Vášho blízkeho, **dodržujte zvýšenú hygienu rúk** napríklad používaním mokrých hygienických utierok a dezinfekčného gélu.
* ak máte niektorý z príznakov ochorenia (kašeľ, dýchavičnosť, horúčku, necítite sa komfortne a pod.), **odložte návštevu do ich vyliečenia.**
* ak ste sa stretli s osobou, ktorá sa vrátila z krajín, kde je potvrdený prípad koronavírusu, alebo s osobou, ktorá bola s takouto osobou v kontakte, **odložte návštevu minimálne o 14 dní**.

V prípade potvrdenia ochorenia COVID-19 na Slovensku, budeme nútení v rámci ochrany zdravia a života našich klientov (Vašich blízkych) uzavrieť zariadenie a zakázať návštevy, o čom Vás budeme telefonicky informovať.

Žiadam Vás, aby ste odovzdali túto informáciu aj ostatným príbuzným a priateľom našich klientov.

Ďakujem za pochopenie a aktívnu spoluprácu pri ochrane Vašich blízkych.

S úctou

Veľký Meder, 3. marec 2020 Mgr. Ing. Bohuš Kubiš

Riaditeľ Centra sociálnych služieb